CELEX: 32020R0881
Language: el
Date: 2020-06-25 00:00:00
Title: Εκτελεστικός κανονισμός (ΕΕ) 2020/881 της Επιτροπής της 25ης Ιουνίου 2020 για την αποδοχή αίτησης για μεταχείριση νέου παραγωγού-εξαγωγέα όσον αφορά τα οριστικά μέτρα αντιντάμπινγκ που επιβλήθηκαν στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας με τον εκτελεστικό κανονισμό (ΕΕ) 2019/1198

26.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 203/65
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/881 ΤΗΣ ΕΠΙΤΡΟΠΗΣ
         της 25ης Ιουνίου 2020
         για την αποδοχή αίτησης για μεταχείριση νέου παραγωγού-εξαγωγέα όσον αφορά τα οριστικά μέτρα αντιντάμπινγκ που επιβλήθηκαν στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας με τον εκτελεστικό κανονισμό (ΕΕ) 2019/1198
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (στο εξής: βασικός κανονισμός),
         Έχοντας υπόψη τον εκτελεστικό κανονισμό (ΕΕ) 2019/1198 της Επιτροπής, της 12ης Ιουλίου 2019, για την επιβολή οριστικού δασμού αντιντάμπινγκ στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 (2) (στο εξής: αρχικός κανονισμός), και ιδίως το άρθρο 2,
         Εκτιμώντας τα ακόλουθα:
         Α.   ΙΣΧΥΟΝΤΑ ΜΕΤΡΑ
         
         
                     (1)
                  
                  
                     Στις 13 Μαΐου 2013 το Συμβούλιο επέβαλε οριστικό δασμό αντιντάμπινγκ στις εισαγωγές στην Ένωση επιτραπέζιων σκευών από κεραμευτική ύλη (στο εξής: το υπό εξέταση προϊόν) καταγωγής Λαϊκής Δημοκρατίας της Κίνας (στο εξής: ΛΔΚ) με τον εκτελεστικό κανονισμό (ΕΕ) αριθ. 412/2013 του Συμβουλίου (3).
                  
               
                     (2)
                  
                  
                     Στις 12 Ιουλίου 2019, ύστερα από επανεξέταση ενόψει της λήξης ισχύος των μέτρων δυνάμει του άρθρου 11 παράγραφος 2 του βασικού κανονισμού, η Επιτροπή παρέτεινε τα μέτρα για άλλα πέντε έτη με τον εκτελεστικό κανονισμό (ΕΕ) 2019/1198.
                  
               
                     (3)
                  
                  
                     Στις 28 Νοεμβρίου 2019, ύστερα από έρευνα κατά της καταστρατήγησης δυνάμει των άρθρων 13 παράγραφος 3 και 14 παράγραφος 5 του βασικού κανονισμού, η Επιτροπή τροποποίησε τον κανονισμό (ΕΕ) 2019/1198 με τον εκτελεστικό κανονισμό (ΕΕ) 2019/2131 της Επιτροπής (4).
                  
               
                     (4)
                  
                  
                     Κατά την αρχική έρευνα, πραγματοποιήθηκε δειγματοληψία για να ερευνηθούν οι παραγωγοί-εξαγωγείς στη ΛΔΚ σύμφωνα με το άρθρο 17 του κανονισμού (ΕΕ) 2016/1036.
                  
               
                     (5)
                  
                  
                     Η Επιτροπή επέβαλε ατομικούς δασμολογικούς συντελεστές αντιντάμπινγκ που κυμαίνονταν από 13,1 % έως 23,4 % στις εισαγωγές του υπό εξέταση προϊόντος για τους παραγωγούς-εξαγωγείς του δείγματος. Στους συνεργασθέντες παραγωγούς-εξαγωγείς που δεν συμπεριελήφθησαν στο δείγμα επιβλήθηκε δασμολογικός συντελεστής 17,9 %. Οι συνεργασθέντες παραγωγοί-εξαγωγείς που δεν συμπεριελήφθησαν στο δείγμα παρατίθενται στο παράρτημα I του εκτελεστικού κανονισμού (ΕΕ) 2019/2131. Επιπλέον, επιβλήθηκε δασμός σε επίπεδο χώρας της τάξης του 36,1 % στο υπό εξέταση προϊόν σε εταιρείες της ΛΔΚ που δεν αναγγέλθηκαν ή δεν συνεργάστηκαν στην έρευνα.
                  
               
                     (6)
                  
                  
                     Σύμφωνα με το άρθρο 2 του εκτελεστικού κανονισμού (ΕΕ) 2019/1198, η Επιτροπή μπορεί να τροποποιήσει το παράρτημα I του εν λόγω κανονισμού με τη χορήγηση σε νέο παραγωγό-εξαγωγέα του δασμολογικού συντελεστή που εφαρμόζεται στις συνεργασθείσες εταιρείες οι οποίες δεν συμπεριελήφθησαν στο δείγμα ή στις οποίες δεν χορηγήθηκε ατομική μεταχείριση, δηλαδή του σταθμισμένου μέσου δασμολογικού συντελεστή ύψους 17,9 %, στην περίπτωση που οποιοσδήποτε νέος παραγωγός-εξαγωγέας στη ΛΔΚ προσκομίσει επαρκή αποδεικτικά στοιχεία στην Επιτροπή από τα οποία να προκύπτει ότι:
                     
                                 α)
                              
                              
                                 δεν πραγματοποίησε εξαγωγές του υπό εξέταση προϊόντος στην Ένωση κατά την περίοδο έρευνας στην οποία βασίστηκαν τα μέτρα, δηλαδή από την 1η Ιανουαρίου 2011 έως τις 31 Δεκεμβρίου 2011 (στο εξής: περίοδος αρχικής έρευνας)·
                              
                           
                                 β)
                              
                              
                                 δεν είναι συνδεδεμένος με κανέναν από τους εξαγωγείς ή παραγωγούς στη ΛΔΚ στους οποίους έχουν επιβληθεί τα μέτρα αντιντάμπινγκ του αρχικού κανονισμού· και
                              
                           
                                 γ)
                              
                              
                                 έχει πραγματοποιήσει εξαγωγές του υπό εξέταση προϊόντος στην Ένωση μετά τη λήξη της περιόδου αρχικής έρευνας ή έχει συνάψει αμετάκλητη συμβατική υποχρέωση να εξάγει σημαντικές ποσότητες στην Ένωση.
                              
                           
               B.   ΑΙΤΗΣΗ ΓΙΑ ΤΗ ΜΕΤΑΧΕΙΡΙΣΗ ΝΕΟΥ ΠΑΡΑΓΩΓΟΥ-ΕΞΑΓΩΓΕΑ
         
         
                     (7)
                  
                  
                     Ο όμιλος των συνδεδεμένων εταιρειών Huatai Ceramics Industry Limited, Hunan, Κίνα και Kerun Ceramics Manufactory Ltd. (στο εξής: Huatai και Kerun ή αιτών) υπέβαλε αίτηση στην Επιτροπή ώστε να του χορηγηθεί μεταχείριση νέου παραγωγού-εξαγωγέα (ΜΝΠΕ) και, ως εκ τούτου, να υπαχθεί στον δασμολογικό συντελεστή που ισχύει για τις συνεργασθείσες εταιρείες στη ΛΔΚ που δεν περιλαμβάνονται στο δείγμα, δηλαδή 17,9 %. Ο αιτών ισχυρίστηκε ότι πληρούσε και τις τρεις προϋποθέσεις που ορίζονται στο άρθρο 2 του αρχικού κανονισμού.
                  
               
                     (8)
                  
                  
                     Προκειμένου να καθοριστεί κατά πόσον ο αιτών πληροί τις προϋποθέσεις προκειμένου να του χορηγηθεί μεταχείριση νέου παραγωγού-εξαγωγέα (ΜΝΠΕ), όπως αυτές ορίζονται στο άρθρο 2 του αρχικού κανονισμού (στο εξής: προϋποθέσεις ΜΝΠΕ), η Επιτροπή απέστειλε αρχικά ερωτηματολόγιο στον αιτούντα, ζητώντας στοιχεία που αποδεικνύουν ότι πληρούσε τις προϋποθέσεις ΜΝΠΕ.
                  
               
                     (9)
                  
                  
                     Μετά την ανάλυση των απαντήσεων στο ερωτηματολόγιο, η Επιτροπή ζήτησε περαιτέρω πληροφορίες και αποδεικτικά στοιχεία που παρασχέθηκαν από τον αιτούντα.
                  
               
                     (10)
                  
                  
                     Η Επιτροπή αναζήτησε όλες τις πληροφορίες που έκρινε απαραίτητες προκειμένου να διαπιστώσει κατά πόσον ο αιτών πληρούσε τις προϋποθέσεις ΜΝΠΕ. Για τον σκοπό αυτό, η Επιτροπή ανέλυσε τα αποδεικτικά στοιχεία που υπέβαλε ο αιτών στις απαντήσεις του στο ερωτηματολόγιο, συμβουλευόμενη διάφορες ηλεκτρονικές βάσεις δεδομένων, μεταξύ άλλων την Orbis (5) και την Qichacha (6), και διασταυρώνοντας στοιχεία της εταιρείας με στοιχεία που είχαν υποβληθεί σε προηγούμενες υποθέσεις. Παράλληλα, η Επιτροπή ενημέρωσε επίσης τον ενωσιακό κλάδο παραγωγής σχετικά με το αίτημα του αιτούντος και τον κάλεσε να υποβάλει τυχόν παρατηρήσεις, εάν χρειαστεί. Δεν ελήφθησαν παρατηρήσεις από τον ενωσιακό κλάδο παραγωγής.
                  
               Γ.   ΑΝΑΛΥΣΗ ΤΗΣ ΑΙΤΗΣΗΣ
         
         
                     (11)
                  
                  
                     Όσον αφορά την προϋπόθεση που ορίζεται στο άρθρο 2 στοιχείο α) του αρχικού κανονισμού, δηλαδή να προκύπτει ότι ο αιτών δεν εξήγαγε το υπό εξέταση προϊόν στην Ένωση κατά την περίοδο έρευνας στην οποία βασίζονται τα μέτρα, δηλαδή από την 1η Ιανουαρίου 2011 έως τις 31 Δεκεμβρίου 2011 (περίοδος αρχικής έρευνας), η Επιτροπή διαπίστωσε ότι ο αιτών όντως δεν πραγματοποίησε εξαγωγές στην ΕΕ κατά τη διάρκεια της περιόδου έρευνας. Η Huatai ιδρύθηκε στα τέλη Σεπτεμβρίου 2010 ως εγχώριος πωλητής κεραμικών. Σύμφωνα με το καταστατικό της, δεν διέθετε άδεια εξαγωγής έως τον Μάρτιο 2012 και δεν ήταν σε θέση να παραγάγει το υπό εξέταση προϊόν έως τον Δεκέμβριο 2012, το οποίο είναι μετά την περίοδο έρευνας. H Kerun ιδρύθηκε τον Οκτώβριο του 2004. Δεν είχε λάβει άδεια για την παραγωγή του υπό εξέταση προϊόντος έως τον Ιούλιο 2018 και δεν είχε λάβει άδεια εξαγωγής έως τον Μάιο 2019, αμφότερες μετά την περίοδο έρευνας. Ως εκ τούτου, ο αιτών πληροί αυτή την προϋπόθεση.
                  
               
                     (12)
                  
                  
                     Όσον αφορά την προϋπόθεση που προβλέπεται στο άρθρο 2 στοιχείο β) του αρχικού κανονισμού, δηλαδή να προκύπτει ότι ο αιτών δεν συνδέεται με εξαγωγείς ή παραγωγούς οι οποίοι υπόκεινται στα μέτρα αντιντάμπινγκ που επιβλήθηκαν με τον αρχικό κανονισμό, η Επιτροπή διαπίστωσε ότι ο αιτών συνδεόταν με έναν από τους κύριους πελάτες του, τη μαλαισιανή εμπορική εταιρεία Fluxline Trading SDN BHD. Ωστόσο, η εν λόγω εταιρεία δεν βρίσκεται στη ΛΔΚ και δεν υπόκειτο στα μέτρα αντιντάμπινγκ που επιβλήθηκαν με τον αρχικό κανονισμό. Δεν εντοπίστηκαν άλλες σχέσεις, όπως ορίζονται στον εκτελεστικό κανονισμό 2015/2447 της Επιτροπής (7). Ως εκ τούτου, ο αιτών πληροί αυτή την προϋπόθεση.
                  
               
                     (13)
                  
                  
                     Όσον αφορά την προϋπόθεση που ορίζεται στο άρθρο 2 στοιχείο γ) του αρχικού κανονισμού, δηλαδή να προκύπτει ότι ο αιτών έχει πράγματι εξαγάγει το υπό εξέταση προϊόν στην Ένωση μετά την περίοδο αρχικής έρευνας ή έχει αμετάκλητη συμβατική υποχρέωση να εξαγάγει σημαντική ποσότητα στην Ένωση, η Επιτροπή διαπίστωσε ότι ο αιτών είχε εξαγάγει στην Ένωση το 2019, επομένως μετά την περίοδο αρχικής έρευνας. Ο αιτών προσκόμισε τιμολόγια, κατάλογο συσκευασίας, φορτωτική και απόδειξη πληρωμής για παραγγελία που είχε υποβληθεί το 2019 από εταιρεία στην Αυστρία. Ως εκ τούτου, ο αιτών πληροί αυτή την προϋπόθεση.
                  
               
                     (14)
                  
                  
                     Κατόπιν αυτών, ο αιτών πληροί και τις τρεις προϋποθέσεις ώστε να του χορηγηθεί ΜΝΠΕ, όπως ορίζεται στο άρθρο 2 του αρχικού κανονισμού και, ως εκ τούτου, το αίτημα θα πρέπει να γίνει αποδεκτό. Συνεπώς, ο αιτών θα πρέπει να υπαχθεί σε δασμό αντιντάμπινγκ 17,9 % για τις συνεργασθείσες εταιρείες που δεν συμπεριελήφθησαν στο δείγμα της αρχικής έρευνας.
                  
               Δ.   ΚΟΙΝΟΠΟΙΗΣΗ
         
         
                     (15)
                  
                  
                     Ο αιτών και ο ενωσιακός κλάδος παραγωγής ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων κρίθηκε σκόπιμο να χορηγηθεί στις εταιρείες Huatai Ceramics Industry Limited, Hunan, Κίνα και Kerun Ceramics Manufactory Ltd. (Huatai και Kerun) ο δασμολογικός συντελεστής αντιντάμπινγκ που ισχύει για τις συνεργασθείσες εταιρείες που δεν συμπεριελήφθησαν στο δείγμα της αρχικής έρευνας.
                  
               
                     (16)
                  
                  
                     Δόθηκε στα μέρη η δυνατότητα να υποβάλουν παρατηρήσεις. Δεν ελήφθησαν παρατηρήσεις.
                  
               
                     (17)
                  
                  
                     Ο κανονισμός είναι σύμφωνος με τη γνώμη της επιτροπής που έχει συσταθεί βάσει του άρθρου 15 παράγραφος 1 του βασικού κανονισμού,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στον κατάλογο των συνεργασθεισών εταιρειών που δεν συμπεριελήφθησαν στο δείγμα του εκτελεστικού κανονισμού (ΕΕ) 2019/1198 και ειδικότερα στο παράρτημα I του κανονισμού 2019/1198, προστίθεται η ακόλουθη εταιρεία:
            
                        Εταιρεία
                     
                     
                        TARIC
                        πρόσθετος κωδικός
                     
                  
                        «Huatai Ceramics Industry Limited, Hunan, Κίνα και Kerun Ceramics Manufactory Ltd.
                     
                     
                        C551»
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         
         
            Βρυξέλλες, 25 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ L 189 της 15.7.2019, σ. 8.
         
            (3)  Εκτελεστικός κανονισμός (ΕΕ) αριθ. 412/2013 του Συμβουλίου, της 13ης Μαΐου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας (ΕΕ L 131 της 15.5.2013, σ. 1).
         
            (4)  Εκτελεστικός κανονισμός (ΕΕ) 2019/2131 της Επιτροπής, της 28ης Νοεμβρίου 2019, για την τροποποίηση του εκτελεστικού κανονισμού (ΕΕ) 2019/1198 για την επιβολή οριστικού δασμού αντιντάμπινγκ στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (ΕΕ L 321 της 12.12.2019, σ. 139).
         
            (5)  Η Orbis είναι παγκόσμιος πάροχος δεδομένων στον τομέα των εταιρικών πληροφοριών που καλύπτει πάνω από 220 εκατομμύρια επιχειρήσεις σε όλο τον κόσμο. Παρέχει κυρίως τυποποιημένες πληροφορίες για ιδιωτικές εταιρείες και εταιρικές δομές.
         
            (6)  Η Qichacha είναι μια κερδοσκοπική ιδιωτική βάση δεδομένων κινεζικής ιδιοκτησίας, η οποία παρέχει σε καταναλωτές και επαγγελματίες επιχειρηματικά δεδομένα, πληροφορίες για την πιστωτική κατάσταση και αναλυτικά στοιχεία για ιδιωτικές και δημόσιες επιχειρήσεις που εδρεύουν στην Κίνα.
         
            (7)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558). Το άρθρο 127 ορίζει ότι δύο πρόσωπα θεωρούνται ως συνδεόμενα αν πληρούται μία από τις ακόλουθες προϋποθέσεις: α) το ένα μετέχει στη διεύθυνση ή στο διοικητικό συμβούλιο της επιχείρησης του άλλου· β) έχουν από νομική άποψη την ιδιότητα των επιχειρηματικών εταίρων· γ) το ένα είναι εργοδότης του άλλου· δ) ένα τρίτο μέρος, άμεσα ή έμμεσα, έχει στην κυριότητά του ή ελέγχει ή κατέχει το 5 % ή περισσότερο των μετοχών ή μεριδίων με δικαίωμα ψήφου, του ενός και του άλλου· ε) το ένα από αυτά ελέγχει το άλλο άμεσα ή έμμεσα· στ) και τα δύο ελέγχονται άμεσα ή έμμεσα από ένα τρίτο πρόσωπο· ζ) μαζί ελέγχουν άμεσα ή έμμεσα ένα τρίτο πρόσωπο· η) είναι μέλη της ίδιας οικογένειας. Τα πρόσωπα που συνδέονται οικονομικά μεταξύ τους λόγω του ότι το ένα είναι ο αποκλειστικός αντιπρόσωπος, διανομέας ή κατ’ αποκλειστικότητα εμπορευόμενος του άλλου, ανεξάρτητα από το πώς κατονομάζεται, θεωρούνται ως συνδεόμενα μόνο αν εμπίπτουν σε ένα από τα κριτήρια που αναφέρονται στην προηγούμενη πρόταση.